Nr. ................/.............................2023

**REFERAT DE APROBARE**

a Ghidului de finanțare

a Programului vizând sisteme de alimentare cu apă, canalizare şi epurare a apelor uzate

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru aprobarea Ghidului de finanțare a Programului vizând sisteme de alimentare cu apă, canalizare şi epurare a apelor uzate.***

**Baza legală a proiectului de ordin supus aprobării** o constituie prevederile art. 13 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ” *Condiţiile de finanţare a proiectelor şi/sau programelor pentru protecţia mediului prevăzute la alin. (1) lit. a)-l), n), q)-s), u), w) -y), cc), dd) şi ff) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului*.”

*Obiectul programului* îl reprezintă finanţarea din Fondul pentru mediu a proiectelor ce vizează protecţia resurselor de apă, sisteme de alimentare cu apă, canalizare şi epurare a apelor uzate menajere.

*Scopul programului îl constituie:*

a) protejarea şi îmbunătăţirea calităţii mediului înconjurător;

b) creşterea numărului de persoane racordate/branșate la o reţea de canalizare/alimentare cu apă.

*Indicatorii de performanţă ai programului sunt:*

a) lungimea rețelelor de alimentare cu apă nou înființate/extinse/modernizate;

b) lungimea rețelelor de canalizare nou înființate/extinse/modernizate;

c) numărul de locuitori care vor beneficia de sisteme de alimentare cu apă/sisteme de canalizare, conform regelementărilor legale în vigoare;

d) nivelul de branșare/racordare a populației din zona deservită de sistemul de alimentare cu apă/sistemul de canalizare.

*Finanţarea programului* se realizează din Fondul pentru mediu, în limita creditelor de angajament şi bugetare prevăzute prin bugetul anual al Fondului pentru mediu, aprobat conform legii.

Finanţarea se acordă în procent de maximum 100% din cheltuielile eligibile, în limita sumelor ce pot fi acordate pentru fiecare categorie de solicitanţi, aşa cum sunt prevăzute în ghidul de finanțare.

Se finanțează tipurile de investiții care vizează:

a) înființarea sistemelor de alimentare cu apă;

b) înființarea sistemelor de canalizare;

c) extinderea sistemelor de alimentare cu apă existente;

d) extinderea sistemelor de canalizare existente;

e) modernizarea sistemelor de alimentare cu apă existente;

f) modernizarea sistemelor de canalizare existente.

Finanţarea se acordă în funcţie de categoria unităţii administrativ-teritoriale din care face parte solicitantul, după cum urmează:

a) pentru UAT cu o populație mai mică de 5.000 de locuitori: 12.000.000 lei cu TVA;

b) pentru UAT cu o populație cuprinsă între 5.001– 10.000 de locuitori: 20.000.000 lei cu TVA;

c) pentru UAT cu o populație mai mare de 10.000 de locuitori: 30.000.000 lei cu TVA.

Sub rezerva îndeplinirii cumulative a criteriilor de eligibilitate prevăzute în ghidul de finanțare, sunt eligibile pentru a participa în cadrul programului unitățile administrativ-teritoriale și subdiviziunile administrativ-teritoriale ale municipiului București, astfel cum sunt definite în Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare.

*Este eligibil solicitantul care îndeplineşte cumulativ următoarele criterii:*

a) acţionează în nume propriu;

b) nu a fost condamnat pentru infracţiuni împotriva mediului, prin hotărâre judecătorească definitivă;

c) și-a îndeplinit obligaţiile de plată a taxelor, impozitelor şi amenzilor către bugetul de stat, bugetele locale, bugetul Fondului pentru mediu, conform prevederilor legale în vigoare;

d) nu a obţinut şi nu este pe cale să obţină finanţare prin proiecte ori programe finanţate din alte fonduri publice, inclusiv fonduri comunitare, pentru realizarea investiţiei care urmează a fi realizată prin program;

e) nu se află în procedură de criză financiară, executare silită sau oricare altă procedură similară.

*Este eligibil proiectul care îndeplineşte cumulativ următoarele criterii:*

a) studiul de fezabilitate este elaborat potrivit prevederilor Hotărârii Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/ proiectelor de investiţii finanţate din fonduri publice, cu modificările şi completările ulterioare, precum şi a structurii şi metodologiei de elaborare a devizului general pentru obiective de investiţii şi lucrări de intervenţii;

b) costurile proiectului sunt detaliate pe fiecare categorie de cheltuială;

c) evidenţiază tipul investiţiei în studiul de fezabilitate şi devizul general;

d) presupune realizarea uneia sau mai multor componente ale sistemului de canalizare/alimentare cu apă; nu sunt eligibile proiectele care presupun numai cheltuieli cu branșamente/racorduri;

e) proiectele care presupun înființare/extindere de sisteme de alimentare cu apă și/sau canalizare vor cuprinde, obligatoriu, branșamente/racorduri.

Proiectul Ghidului de finanțare, astfel cum îl înaintăm, a fost avizat în ședința Comitetului Director al AFM din 28.06.2023.

Pentru motivele invocate, vă transmitem alăturat, în vederea avizării și aprobării, ***proiectul de ordin pentru aprobarea Ghidului de finanțare a Programului vizând sisteme de alimentare cu apă, canalizare şi epurare a apelor uzate.***

**PREȘEDINTE,**

**Laurențiu Adrian NECULAESCU**

Sandra Tănase